ΝΕΟΣ ΓΕΡΜΑΝΙΚΟΣ ΚΙΝΗΜΑΤΟΓΡΑΦΟΣ
Ο νέος γερμανικός κινηματογράφος δημιουργήθηκε από τη δεύτερη μεταπολεμική γενιά, στο τέλος της δεκαετίας του ’60. Η καταπιεσμένη ενοχή της προηγούμενης γενιάς για τον πόλεμο, η έμμονη ιδέα του παρελθόντος, βρήκε έκφραση μέσα από τις ταινίες γερμανών δημιουργών του κινηματογράφου, όπως οι Βέρνερ Χέρτζογκ, Φόλκερ Σλέντορφ, Ράινερ Βέρνερ Φασμπίντερ, Βιμ Βέντερς, Βέρνερ Σρέτερ, Χέλμα Ζάντερς Μπραμς, και Μαργκαρέτε φον Τρότα. «Το παλιό σινεμά είναι νεκρό. Πιστεύουμε σε ένα καινούριο.» Ήταν Φεβρουάριος του 1962 όταν στο Φεστιβάλ Ταινιών Μικρού Μήκους του Ομπερχάουζεν, η παραπάνω διακήρυξη, μέρος ενός μανιφέστου που διέγραφε μονομιάς το «σινεμά του παππού», άλλαξε για πάντα το τοπίο του γερμανικού κινηματογράφου όπως τον ξέρουμε. Ένα σινεμά βασισμένο στην καλλιτεχνική ελευθερία, ένα σινεμά που θα κοιτούσε κατάματα την ιστορία της Γερμανίας, ένα σινεμά που θα βασιζόταν ταυτόχρονα στην πρακτική και τη θεωρία, ένα σινεμά που θα μπορούσε επιτέλους να στρέψει το βλέμμα του στη Δύση χωρίς να απαρνηθεί ούτε ίχνος από την καταγωγή του.
Σε μια εποχή όπου η nouvelle vague είχε ξεκινήσει ήδη την επανάσταση στη Γαλλία και το free cinema πότιζε με ενέσεις ρεαλισμού την αρτηριοσκληρωτική Μ. Βρετανία, στη διχοτομημένη ακόμη Γερμανία μια ομάδα από νέους κινηματογραφιστές έπαιρναν τη σκυτάλη, διακηρύσσοντας την πλήρη «ανεξαρτησία» τους από το παρελθόν του γερμανικού σινεμά.
Οι δημιουργοί του Νέου Γερμανικού Σινεμά ίδρυσαν τις δικές τους εταιρίες παραγωγής, εκμεταλλεύτηκαν τη χρηματοδότηση από την πιο «ελεύθερη» τότε τηλεόραση και παρέδωσαν έναν όγκο εργασίας που έκανε το γερμανικό σινεμά δημοφιλές τόσο εντός όσο και εκτός των συνόρων της χώρας.

Βέρνερ Χέρτζογκ
Ο Βέρνερ Χέρτζογκ (γενν. 1942) εγκαινίασε τον νέο γερμανικό κινηματογράφο, το 1967, με την ταινία Σημεία ζωής, ένα ριμέικ του Νοσφεράτου, για την οποία είχε κάνει γυρίσματα και στην Ελλάδα. Το κεντρικό θέμα που απασχολεί τον Χέρτζογκ, όπως απασχόλησε και τους γερμανούς εξπρεσιονιστές του 1920, είναι το ίδιο θέμα που απασχόλησε και τους ρομαντικούς Γερμανούς (Γκαίτε): η σύγκρουση του ανθρώπου με τη φύση. Στην ταινία Φιτσκαράλντο, ο τυχοδιώκτης του Αμαζονίου (1982) (https://www.youtube.com/watch?v=xWeb7i8IjYs&feature=emb_logo), ο ήρωας, που τον υποδύεται ο Κλάους Κίνσκι, ως νέος οραματιστής του εκπολιτισμού των αγρίων, θέλει να φέρει τον διεθνούς φήμης τενόρο Καρούζο μέσα στη ζούγκλα. Η ταινία, όπως και το Αγκίρε η μάστιγα του θεού (1972) (https://www.youtube.com/watch?v=4jdgCyzIoQk), στηρίζεται στο κοντραπούντο σοβαρού και αστείου. Στο Αίνιγμα του Κάσπαρ Χάουζερ (1974) (https://www.youtube.com/watch?v=t5q6QmiikM8) αφηγείται την πραγματική ιστορία ενός ανθρώπου που έζησε σε ένα υπόγειο για τριάντα χρόνια, δίχως να γνωρίζει ότι υπάρχουν άλλα ανθρώπινα όντα. Για τον ρόλο του Κάσπαρ διάλεξε έναν τρόφιμο ψυχιατρείου.

Φόλκερ Σλέντορφ 
Ο Φόλκερ Σλέντορφ (γενν. 1939) γύρισε μαζί με τη γυναίκα του  Μαργκαρέτε φον Τρότα, το πολιτικό θρίλερ Η χαμένη τιμή της Καταρίνα Μπλουμ (1975) (https://www.youtube.com/watch?v=c1RJzOnLvio&list=PLo-Ro-vC17Vbw8qHg3HEyfyPOZbyiucRH), πάνω στο θέμα της τρομοκρατίας, θέμα που κάνει την ταινία επίκαιρη στην εποχή μας. Με Το ταμπούρλο (1979) (https://www.youtube.com/watch?v=NTKLqhT-tTo&list=PLXlWjtZ3HEaGwUlgDLd68JxXQ2_sKanCR), που βραβεύτηκε με το Όσκαρ καλύτερης ξένης ταινίας, πετυχαίνει τη χρυσή ισορροπία ανάμεσα στον κινηματογράφο τέχνης και την εμπορικότητα. Είναι η ισορροπία που επιδιώκεται στη σύγχρονη κινηματογραφική αισθητική. Βασισμένο στο μυθιστόρημα του Γκίντερ Γκρας, παρουσιάζει την εποχή της προναζιστικής Γερμανίας μέχρι την ήττα του Τείχους του Ατλαντικού, μέσα από τα μάτια του Όσκαρ Μάτσερατ, που αρνείται να μεγαλώσει. Στη φωτογραφία κυριαρχεί η σέπια και η εξαιρετική σκηνογραφία είναι του Έλληνα, μετέπειτα σκηνοθέτη, Νίκου Περράκη. Η χρήση της μουσικής του Μορίς Ζαρ δημιουργεί πρότυπο για τις ταινίες τέχνης του εμπορικού κινηματογράφου που ακολούθησαν.

Μαργκαρέτε φον Τρότα
Η Μαργκαρέτε φον Τρότα (γενν. 1942) με την ταινία Τα Μολυβένια χρόνια (1982) αναζητά τις ανθρώπινες σχέσεις πίσω από τις τελείως διαφορετικές πολιτικές επιλογές μεταξύ των ανθρώπων. Κάνει καριέρα στον κινηματογράφο ως κορυφαία πλέον σκηνοθέτις γυναικείων θεμάτων και του φεμινιστικού κινήματος. Λάτρης του Μπέργκμαν, αποκαλύπτει την εσωτερική κατάσταση των ηρώων και αποφεύγει εντελώς την επιδερμική ανάλυση κοινωνικών και πολιτικών θεμάτων. Στην Ρόζα Λούξεμπουργκ (1986) (https://www.youtube.com/watch?v=xM81dcVEJ6A), σημαντική ταινία για την Ιστορία, αποκαλύπτει την μεγάλη Γερμανίδα επαναστάτρια που πάλεψε για να έρθει η δημοκρατία στη Γερμανία, αλλά είχε κακό τέλος εξαιτίας της ψεύτικης δίκης που την υποχρέωσαν να περάσει. Η Μπάρμπαρα Σούκοβα στο ρόλο της Ρόζα προσεγγίζει με εξαιρετικό ταλέντο αυτήν την συγκλονιστική επαναστάτρια. Η φον Τρότα εξακολουθεί να ασχολείται με πολύ σημαντικές γυναικείες προσωπικότητες της Ιστορίας κι η ταινία της Vision (2009), αφιερωμένη στη ζωή μιας πεφωτισμένης μοναχής του Μεσαίωνα, αλλά και η Χάνα Άρεντ (2012) (https://www.youtube.com/watch?v=qUpGe03Y8q8&list=PLqHBBzadfwJaIJ2fLAUcbjv36F3H_Jb8o&index=3), πάνω στην αποκατάσταση του έργου της μεγάλης φιλοσόφου, προδίδουν την εύστοχα προσηλωμένη δημιουργικότητα της φον Τρότα στην ανάδειξη σημαντικών γυναικών της Ιστορίας, διαβάζοντας πιο εσωτερικά τις ηρωίδες της κι έτσι αγγίζοντας την αλήθεια κι όχι απλά τη φήμη αυτών των προσωπικοτήτων.

Ράινερ Βέρνερ Φασμπίντερ
Ο ξεχωριστός σκηνοθέτης Ράινερ Βέρνερ Φασμπίντερ (1945-1982), κάνει τον κινηματογράφο της ανθρώπινης συντριβής και της σκληρότητας του κόσμου. Χρησιμοποιεί θεατρικές μορφές και ηθελημένα κιτς σκηνικά με μπαρόκ φωτισμούς. Η αίσθηση του εγκλωβισμού του ανθρώπου, εγκλωβισμού στα πάθη του, σεξουαλικά, εξουσιαστικά, υποστηρίζεται από όλα τα εκφραστικά κινηματογραφικά μέσα. Από τις ταινίες του ξεχωρίζει Ο γάμος της Μαρίας Μπράουν (1979) (https://www.youtube.com/watch?v=NJBc-1A1nqQ), που είναι μια αλληγορική ιστορία για την πολεμική και τη μεταπολεμική Γερμανία, με τη μόνιμη πρωταγωνίστριά του Χάνα Σιγκούλα. Σημαντικές ταινίες του είναι Ο Έλληνας γείτονας (Katzelmacher) (1969) (https://www.youtube.com/watch?v=ivb9Pxxzso8) Τα πικρά δάκρυα της Πέτρα φον Καντ (1972), Λιλή Μαρλέν (1981) (https://www.youtube.com/watch?v=iD8eThzIGqk), Λόλα (1981), και η τελευταία ταινία πριν τον θάνατό του Ο καυγατζής (Querelle) (1982) (https://www.youtube.com/watch?v=8CJwxFvmbic&list=PLiXyeerxYn7j1CqfBPeagYbD_vgJkyapR&index=3), βασισμένη στο μυθιστόρημα του Ζαν Ζενέ Ο καυγατζής της Βρέστης.

Βιμ Βέντερς 
Ο Βιμ Βέντερς (γενν. 1945) με μόνιμο συνεργάτη στο σενάριο τον Γερμανό συγγραφέα Πέτερ Χάντκε, γυρίζει ταινίες περιπλάνησης (road movies), είναι μανιεριστής στη σκηνοθεσία και ταυτόχρονα δουλεύει ιδιαίτερα τη δομή. Στην Αλίκη στις πόλεις (1974) (https://www.youtube.com/watch?v=rEfFMLc-Rww&list=PLp9IZckIK7kQLuKmnCTc8td6IpbZqe-Zr&index=11), με διευθυντή φωτογραφίας τον Ρόμπι Μούλερ, παρουσιάζει τις εσωτερικές ανθρώπινες σχέσεις μέσα στο περιβάλλον της σύγχρονης τεχνολογίας, θέμα που θα επαναληφθεί σχεδόν σε όλες τις ταινίες του. Στο πέρασμα του χρόνου (1976) (https://www.youtube.com/watch?v=CVlb2qbH_Oc), ένας μηχανικός κινηματογραφικών προβολέων και ένας άντρας που αποπειράθηκε να αυτοκτονήσει συναντιούνται τυχαία και ξεκινούν ένα ταξίδι κατά μήκος των συνόρων Δυτικής - Ανατολικής Γερμανίας. Οι ανολοκλήρωτοι έρωτες, τα αμερικάνικα folk τραγούδια, οι πολιτικοί και υπαρξιακοί υπαινιγμοί, μα υπεράνω όλων η αγάπη για το σινεμά, όλα βασικές θεματικές στη φιλμογραφία του Βιμ Βέντερς, ξεδιπλώνονται στη μεθυστική τρίωρη διάρκεια μιας ταινίας-ορισμός των road movies.   Στην Κατάσταση των πραγμάτων (1982) (https://www.youtube.com/watch?v=qj3V17L_Sm4&list=PL55IbtIcki_nfeEO6AScecv8Xj3PNBAur), με διευθυντή φωτογραφίας τον βετεράνο Ανρί Αλεκάν, παρουσιάζει τα γυρίσματα μιας ταινίας, τον κινηματογράφο μέσα από τον κινηματογράφο, και το χρησιμοποιεί σαν ευκαιρία και πάλι για να μιλήσει για την απομάκρυνση στις ανθρώπινες σχέσεις. Σημαντικές ταινίες του είναι Ο Αμερικανός φίλος (1977) (https://www.youtube.com/watch?v=06hIZ76Zlds), το Παρίσι Τέξας (1984) (https://www.youtube.com/watch?v=hWetWsvHnyg&list=PLAs4hNiSG3KpnR4KBSg2dQTW9xgtp9-CH&index=18), το Μέχρι το τέλος του κόσμου (1991) και σημαντικότερη Τα φτερά του έρωτα (1987) (https://www.youtube.com/watch?v=fDdq4g0bweY). Σ’ αυτή την ταινία χρησιμοποιεί το διχασμένο ακόμη τότε Βερολίνο συμβολικά, για να μιλήσει, ως αυθεντικός απόγονος του Γκαίτε, για τον διχασμένο άνθρωπο. Όμως, για πρώτη φορά στον γερμανικό κινηματογράφο, βλέπουμε να προσφέρεται μια ακτίνα αισιοδοξίας. Ο Βέντερς βάζει έναν ουράνιο άγγελο να κατεβαίνει στη διχασμένη πόλη με τους σκυθρωπούς ανθρώπους. Τον κερδίζει ο έρωτας και τον οδηγεί στην απόφαση να πάρει ανθρώπινη μορφή για να παραμείνει κοντά στην αγαπημένη του. Η κατάφαση μέσα από τη χαρά της ζωής περνάει μέσα από το σενάριο, τη φωτογραφία με τη χρήση της σέπιας σε όλες τις σεκάνς του αγγέλου πριν την απόφασή του, και του έγχρωμου μετά τον εξανθρωπισμό του. Τα Φτερά του έρωτα μάς θυμίζουν ότι ο θεϊκότερος τρόπος ύπαρξης του ανθρώπου είναι μέσα από τον έρωτα, ο οποίος χρωματίζει με όλα τα χρώματα το μουντό και σκυθρωπό περιβάλλον μας. Αργότερα Τα φτερά του έρωτα επηρέασαν και ταινίες του Χόλιγουντ όπως την Πόλη των αγγέλων (1998). Η σκηνή της «πτώσης» του αγγέλου στην ταινία Τα φτερά του έρωτα (1987), του Βιμ Βέντερς, που μας θυμίζει ότι ο έρωτας μπορεί να έλξει ακόμη και έναν άγγελο να ενσαρκωθεί στη γη. Η εξαιρετική λεπτομέρεια με τα παιδιά που βλέπουν κυριολεκτικά τον άγγελο όταν ακόμη είναι μη ενσαρκωμένος, αποτελεί μια μεταφυσική αλήθεια, ότι τα παιδιά όντας ακόμη πολύ κοντά στην αιθέριά τους μορφή, αντιλαμβάνονται το αόρατο το ίδιο απλά και άμεσα, όπως συμβαίνει με τον χειροπιαστό κόσμο.

Βέρνερ Σρέτερ 
Ο Βέρνερ Σρέτερ (1945-2010) με το Βασίλειο της Νάπολης (1978), το Παλέρμο (1979) και την Ημέρα ηλιθίων (1981) κάνει κινηματογράφο υπερ-νεορεαλιστικό. Στην ταινία Eika Katappa (1969) πειραματίζεται δημιουργώντας ένα κολάζ σκηνών που καλύπτουν όλη τη γκάμα από την αγάπη, τον πόνο, μέχρι τον θάνατο. Η χρήση ασύγχρονου ήχου με κλασική και οπερατική μουσική, αλλά και ροκ εν ρολ συνθέτουν ένα προχωρημένο, για κείνη την εποχή, πειραματικό έργο.
Οι δημιουργοί του νέου γερμανικού κινηματογράφου εξακολουθούν να σκηνοθετούν σημαντικές ταινίες κι έχουν επηρεάσει σύγχρονους σκηνοθέτες και έξω από τα σύνορα της Γερμανίας.
